‘Bird Island’: Verskoning, skikking aangebiedMedia24 het onvoorwaardelik om verskoning gevra vir die skade wat bewerings in die boek Die seuns van Bird Island aangerig het. News24 berig dat Ishmet Davidson, uitvoerende hoof van Media24, namens die mediamaatskappy onvoorwaardelik en opreg verskoning aan Barend du Plessis en sy familie asook die families van Magnus Malan en John Wiley gevra het. Media24 het ŉ skikkingsbedrag van R3 miljoen vir Du Plessis aangebied as vergoeding vir die pyn en lyding wat deur die bewerings in die boek veroorsaak is. Johan Victor, Du Plessis en die familie van die twee oorlede ministers se regsverteenwoordiger, het verlede week gesê sy kliënte is nie tevrede met die twee “halfhartige” verskonings wat reeds deur NB-Uitgewers aangebied is nie. NB-Uitgewers het op 3 Maart vir Du Plessis om verskoning gevra en gesê die verskoning is egter net tot hom beperk en nie van toepassing op enige ander persoon geïdentifiseer in die boek wat ŉ rol gespeel het in die gebeure soos beskryf in die boek nie. Volgens Victor het NB-Uitgewers weer op 17 April om verskoning gevra en was die tweede apologie ŉ ommeswaai van 180 grade vanaf hul vorige posisie. “NB-Uitgewers se verklaring het gelui ‘weens oorweging van sekere faktore’ word verskoning aan ontslape ministers Malan en Wiley aangebied. Die faktore wat in ag geneem is, word nie genoem nie.” Victor het verlede week ŉ konsepverskoning uitgereik wat van Media24 en NB-Uitgewers geëis is en wat volgens hom deur sy kliënte as ŉ aanvaarbare en opregte verskoning beskou sou word. Victor het bygevoeg dat daar steeds verskeie ander eise is ten opsigte van die bereiking van volle restitusie. “In die verband spesifiek vir die geweldige emosionele en reputasieskade asook aantasting van die grondwetlike reg van menswaardigheid wat nog aangeraak moet word tot die volle bevrediging van ons kliënte.” Die boek is in 2018 bekend gestel en het onder meer aangevoer Du Plessis [wat nie by name genoem is nie] en genl. Malan, oudministers van finansies en verdediging onderskeidelik, was betrokke by ŉ pedofielnetwerk wat glo in die 1980’s in die Port Elizabeth-omgewing bestaan het. Wiley, ŉ destydse minister van omgewingsake, is ook in die boek met die netwerk verbind. Dit het groot opspraak gewek. Victor het gesê die sogenaamde skokonthullings in die boek was niks meer as versinsels en ŉ web van leuens wat deur die skrywers geweef is nie. Hy sê 18 maande nadat die boek bekend gestel is, het geen enkele getuie nog na vore gekom om die bewerings te staaf nie. Minnie het skaars weke ná die boek se bekendstelling selfmoord gepleeg. Steyn het ŉ leuenverklikkertoets oor die inligting in die boek afgelê, maar dit is gekritiseer in die opsig dat dit nie gehelp het om die bewerings te staaf nie, maar slegs bepaal het dat sy haar bronne se weergawes van die gebeure korrek weergegee het. Die ondersoekende joernalis Jacques Pauw het later ook onthul dat Minnie enkele dae voor die boek se publikasie die volgende aan die uitgewer geskryf het: “Ons het geen konkrete bewyse dat enige van die drie ministers ’n slagoffer seksueel gemolesteer het nie.” Die boek is reeds aan die handel onttrek.